Tarybos reglamentas (EEB) Nr. 2159/92
1992 m. liepos 23 d.
dėl alyvuogių auginimo registro sudarymo ir atnaujinimo išlaidų finansavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. sausio 21 d. Tarybos reglamentą (EEB) Nr. 154/75 dėl alyvuogių auginimo registro sudarymo alyvuogių aliejų gaminančiose valstybėse narėse [1], ypač į jo 3 straipsnio 4 dalį,
atsižvelgdama į Komisijos pasiūlymą,
kadangi Reglamente (EEB) Nr. 154/75 nustatyta, kad iš alyvuogių augintojams mokamos pagalbos gamybai tam tikru laikotarpiu turi būti išskaičiuota dalis ir paskirta finansuoti darbą, kuris yra būtinas sudarant alyvuogių auginimo registrą;
kadangi tuo atveju, kai išskaičiuotų sumų nepakanka išlaidoms padengti, minėto reglamento 3 straipsnio 4 dalis numato galimybę atlikti tolesnius išskaičiavimus siekiant padengti likusią išlaidų dalį;
kadangi sumų, išskaičiuotų dar kartą sumažinus pagalbą, vis dar nepakako registro sudarymui ir atnaujinimui finansuoti;
kadangi reikėtų nustatyti, kokia pagalbos gamybai dalis procentais turi būti panaudota kitais prekybos metais finansuoti minėtas išlaidas,
PRIĖMĖ ŠĮ REGLAMENTĄ:
1 straipsnis
Alyvuogių auginimo registro sudarymo ir atnaujinimo išlaidoms finansuoti gaminančiųjų valstybių narių kompetentingos institucijos, atsakingos už Reglamento Nr. 136/66/EEB [2] 5 straipsnyje numatytos pagalbos mokėjimą, atlikdamos išmokas, 2,4 % sumažina 1992/1993-1997/1998 prekybos metais mokėtinos pagalbos sumą.
2 straipsnis
Šis reglamentas įsigalioja nuo 1992 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. liepos 23 d.